Mai multe orci au scufundat, duminică, un iaht de 15 metri care naviga în apropiere de Strâmtoarea Gibraltar, a raportat luni presa din Spania, citată de DPA.
Cei doi membri ai echipajului iahtului Alboran Cognac, ce avea lungimea de 15 metri, au auzit mai întâi câteva lovituri înfundate aplicate asupra carenei ambarcaţiunii, duminică dimineaţă, în timp ce se aflau la aproximativ 26 de kilometri distanţă de Capul Spartel din Maroc, lângă intrarea sudică în Strâmtoarea Gibraltar, au anunţat mai multe companii mass-media spaniole, inclusiv cotidianul El Pais, citând Serviciul spaniol de salvare maritimă, scrie Agerpres.
În urma celor întâmplate, cârma ambarcaţiunii a fost avariată. Atunci când apa a început să pătrundă la bordul iahtului, marinarii au telefonat la serviciile de urgenţă.
Astfel că, un elicopter a fost trimis din Spania şi un petrolier aflat în apropiere, MT Lascaux, a fost rugat să vină în ajutorul marinarilor de pe iahtul avariat, precizează El Pais, citând Ministerul Transporturilor din Madrid.
La o oră după apelul la serviciile de urgenţă, echipajul a fost transportat în siguranţă la bordul acelui petrolier. Însă iahtul nu a mai putut fi salvat şi s-a scufundat la puţin timp după aceea.
Acesta a fost cel de-al şaptelea incident de acest tip înregistrat după 2020.
Oamenii de ştiinţă spun că orcile în cauză fac parte dintr-un grup de 37 de exemplare care trăiesc în apele dintr-o zonă cuprinsă între nordul Peninsulei Iberice şi Strâmtoarea Gibraltar, conform sursei citate.